ຄາດວ່າ ຈະມີ ນັກທ່ອງທ່ຽວຈີນ ເຂົ້າມາທ່ຽວ ສະຫະລັດ ຫລາຍຂຶ້ນ (ວີດີໂອ ພາສາລາວ)
ເມືອງ​ໃຫຍ່ໆ​ໃນ​ຝັ່ງ​ຕາ​ເວັນ​ຕົກ ​ຂອງ​ສະຫະລັດ ​ແມ່ນ​ເປັນ​ຈຸດທ່ອງ​ທ່ຽວ ທີ່​ກຸ່ມ​ທົວທ່ອງທ່ຽວ ຈາກປະ​ເທດຈີນ ຈະ​ຕ້ອງ​ຢຸດ​ແວ່​ຢ້ຽມຢາມ ພິເສດໃນນັ້ນ ກໍຄືນະຄອນ ແຊນ ແຟຣນຊິສໂກ.
ນະຄອນ San Francisco ແມ່ນເປັນຈຸດຢຸດແວ່ແຫ່ງສຳຄັນໃນ ສະຫະລັດ ສຳຫລັບພວກນັກທ່ອງທ່ຽວຊາວຈີນ ແລະ ຂໍ້ຕົກລົງ ສະບັບໜຶ່ງ ລະຫວ່າງສະຫະລັດກັບຈີນ ທີ່ປະກາດໃຫ້ຊາບໃນ ເດືອນພະຈິກນັ້ນ ໃຫ້ຄຳໝັ້ນສັນຍາວ່າ ຈະດຶງດູດເອົານັກທ່ອງ ທ່ຽວຈີນ ເຂົ້າມາຍັງສະຫະລັດ ໃນຈຳນວນຫລາຍຕື່ມຂຶ້ນ ນັກ ຂ່າວວີໂອເອ Mike O'Sullivan ໄດ້ໂອ້ລົມກັບນັກທ່ອງທ່ຽວຈີນ ຈຳນວນໜຶ່ງ ທີ່ນະຄອນ San Francisco ເຖິງເຫດຜົນທີ່ວ່າ ເປັນຫຍັງເຂົາເຈົ້າຈຶ່ງມັກເມືອງນັ້ນ ຊຶ່ງດາຣາມີລາຍລະອຽດມາ ສະເໜີທ່ານ ບັນດາເມືອງໃຫຍ່ໆໃນຝັ່ງຕາເວັນຕົກຂອງສະຫະລັດ ແມ່ນເປັນຈຸດທ່ອງທ່ຽວ ທີ່ກຸ່ມທົວ ທ່ອງທ່ຽວຈາກປະເທດຈີນ ຈະຕ້ອງຢຸດແວ່ຢ້ຽມຢາມ ເພື່ອຊົມພວກສະຖານທີ່ໆເປັນຫລັກເມືອງອັນສຳຄັນໆ ເຊັ່ນຂົວສີສົ້ມ ຫລື Golden Gate Bridge ທີ່ເປັນສັນຍາລັກຂອງນະ ຄອນ San Francisco ນັ້ນ ນາງ Li Hong ທີ່ມາກັບລູກສາວ ເວົ້າວ່າ ມັນໜ້າປະທັບໃຈ ຫລາຍ ນາງ ຫລີ ຫົງ ເວົ້າວ່າ ຄາດວ່າ ຈຳນວນນັກທ່ອງທ່ຽວຈາກຈີນ ຈະມີຫລາຍຂຶ້ນ ຫລັງຈາກທີ່ສະຫະລັດກັບຈີນ ໄດ້ປະກາດໃນເດືອນພະຈິກວ່າ ພວກຕົນຈະຕໍ່ກຳນົດເວລາ ສຳຫລັບຂໍວີຊ່າເຂົ້າປະເທດ ໄດ້ຫລາຍເທື່ອ ສຳຫລັບນັກທ່ຽວທ່ຽວຈາກປະເທດຂອງກັນແລະກັນນັ້ນອອກໄປ ຈາກທີ່ອະນຸຍາດໃຫ້ພຽງປີດຽວໃນປັດຈຸບັນນີ້ ເປັນຫລາຍຮອດ 10 ປີ Harry Chen ຈາກບໍລິສັດທົວ Joy Holiday ຢູ່ San Francisco ທີ່ພານັກທ່ອງທ່ຽວ ຈາກເອເຊຍ ໄປຢ້ຽມຊົມຫົວເມືອງ ແລະສະຖານທີ່ທ່ອງທ່ຽວຕ່າງໆໃນສະຫະລັດ ອັນ ໂຮມທັງສວນຫລວງທີ່ສຳຄັນ ແລະສວຍງາມນັ້ນ ກ່າວວ່າ ການປ່ຽນກຳນົດວີຊ່າດັ່ງກ່າວ ຈະຊ່ວຍເສດຖະກິດຂອງທັງສອງປະເທດ Harry Chen ເວົ້າວ່າ ນາງ Ni Xi ຈາກເຂດເສດຖະກິດພິເສດ Shenzhen ກັບໝູ່ອີກສອງຄົນ ທີ່ມານຳກັນ ແມ່ນຈະພາກັນໄປຢ້ຽມຊົມສະຖານທີ່ທ່ອງທ່ຽວ ເຫລົ່ານັ້ນຫລາຍໆແຫ່ງ ນາງ Ni Xi ກ່າວວ່າ ນາງກັບໝູ່ ຫາກໍເລີ້ມການຢ້ຽມຢາມຂອງເຂົາເຈົ້າ ທີ່ແຊນ ແຟຣນຊິສໂກ Ni Xi ເວົ້າວ່າ ພວກນັກທ່ອງທ່ຽວທີ່ໄປຢ້ຽມຢາມ San Francisco ແມ່ນຈະພາກັນ ໄປຊົມຄຸ້ມສວຍ ງາມຕ່າງໆ ທີ່ເປັນເອກະລັກຂອງເມືອງ ເຊັ່ນຄຸ້ມ Haight-Ashbury ທີ່ເປັນສະຫວັນ ຂອງຊາວໜຸ່ມໃນສະໄໝຊຸມປີ1960 ແລະຄຸ້ມ Castro ຂອງພວກກະເທີຍຊາຍແລະຍິງ LanKun Weidner ຄົນນຳທ່ຽວຫລືທົວໄກ ກ່າວວ່າ ພວກນັກທ່ອງທ່ຽວຈີນມັກຄວາມ ຫລາກຫລາຍຂອງເມືອງ ເຫັນວ່າມັນໜ້າຕື່ນເຕ້ນດີ LanKun ເວົ້າວ່າ ຢູ່ອີກຟາກໜຶ່ງຂອງເມືອງ ບໍລິສັດນຳທ່ຽວ "All About Chinatown" ຂອງ Linda Lee ແມ່ນໃຫ້ການບໍລິການນຳທ່ຽວແບບພາຍ່າງຊົມບໍລິເວນຄຸ້ມຄົນຈີນ ຫລື China Town ຊຶ່ງອຳນວຍໃຫ້ພວກນັກທ່ອງທ່ຽວ ທັງຊາວຕາເວັນຕົກແລະຊາວຈີນໄດ້ຮຽນຮູ້ກ່ຽວກັບ ປະຫວັດສາດຂອງຊາວຈີນ ຢູ່ໃນເຂດຝັ່ງຕາເວັນຕົກຂອງສະຫະລັດ ສຳຫລັບພວກນັກທ່ອງທ່ຽວຈາກເອເຊຍນັ້ນ ສະຖານທີ່ບາງແຫ່ງກໍແມ່ນລື້ງຫູລື້ງຕາ ເຊັ່ນ ຮ້ານຂາຍຢາພື້ນເມືອງຈີນ ເປັນຕົ້ນ ແຕ່ກໍມີສິ່ງອື່ນໆທີ່ແປກໃໝ່ ເຊັ່ນເຂົ້າໜົມນຳໂຊກ ຫລື fortune cookie ທີ່ເອົາມາເສີບເປັນຂອງຫວານ ຢູ່ຮ້ານອາຫານຈີນ ຊື່ນເປັນສິ່ງທີ່ ຊາວອາເມຣິກັນເຊື້ອສາຍຈີນປະດິດຂຶ້ນມາ ຢູ່ລັດແຄລິຟໍເນຍ ແລະມັນກໍເປັນສ່ວນໜຶ່ງ ຂອງປະຫວັດສາດຂອງນະຄອນ ແຊນ ແຟຣນຊິສໂກ ແລະປະຫວັດສາດຂອງອາເມຣິກາ ທີ່ນັກທ່ອງທ່ຽວຈາກປະເທດຈີນ ໃນຈຳນວນຫລາຍຂຶ້ນເລື້ອຍໆ ກຳລັງປະສົບພົບພໍ້